De globale techgiganter Samsung, Google og Apple kæmper en indædt kamp om markedet for digitale betalingsmetoder. Spørgsmålet er, om det succesfulde MobilePay ender med at være en dansk døgnflue

Samsung Pay har på kun seks måneder fået fem mio. amerikanske brugere, som har købt for mere end 500 mio. dollars. I marts blev betalingsapp’en lanceret i Kina. Men det stopper ikke her, fortalte chefen for Samsung Pay, Injong Rhee, da hun forleden gæstede konferencen Money2020 i Bella Centeret. Her præsenterede hun en ambitiøs plan for, hvordan Samsung Pay skal sprede sig fra land til land. Først Brasilien i forbindelse med OL i Rio, dernæst til lande som Singapore, Australien, Spanien og ikke mindst England, hvor hun personligt glædede sig til at bruge netop denne betalingsmetode, når hun skal med Tuben.

Lige før Rhee gik på scenen, havde Googles direktør for emerging platforms Spencer Spinell underholdt en stor sal med finansfolk fra hele verden om, hvordan Google kan spore deres brugere med få centimeters nøjagtighed via deres mobiltelefoner. Det gør det muligt at vide, hvem der står forrest i køen og bestiller hos McDonald’s. Google tror på en fremtid, hvor vi kan shoppe i butikker uden at besvære os med at tage hverken kontanter, kreditkort eller mobiltelefon op ad lommen: »Brugeren går op til ekspedienten, bestiller en Happy Meal, en Big Mac og pommes frittes og siger, at der skal betales med Google,« fortalte han...